b'\n_START_ARTICLE_\nDraugi (seri\xc4\x81ls)\n_START_SECTION_\nT\xc4\x93li\n_START_PARAGRAPH_\nMonika Gellere (Monica Geller), kuru atveido Kortnija Koksa (Courteney Cox), ir grupas "mamma", kas paz\xc4\xabstama ar savu izteikto sacens\xc4\xabbu garu un v\xc4\x93lmi visus komand\xc4\x93t; Monika bie\xc5\xbei tiek \xc4\xb7ircin\xc4\x81ta par lieko svaru b\xc4\x93rn\xc4\xabb\xc4\x81 un pusaudzes gados._NEWLINE_Rei\xc4\x8dela Gr\xc4\xabna (Rachel Green), kuru atveido D\xc5\xbeenifere Anistone (Jennifer Aniston), ir modes entuziaste un Monikas lab\xc4\x81k\xc4\x81 draudzene kop\xc5\xa1 vidusskolas laikiem; no bag\xc4\x81t\xc4\x81 t\xc4\x93va meitas vi\xc5\x86a p\xc4\x81rtop viesm\xc4\xabl\xc4\x93 un pamaz\xc4\x81m k\xc4\x81pj pa karjeras k\xc4\x81pn\xc4\x93m, str\xc4\x81d\xc4\x81jot Bloomingdales k\xc4\x81 iepirk\xc5\xa1an\xc4\x81s asistente, ko nomaina darbs pie Ralfa Lor\xc4\x93na._NEWLINE_F\xc4\x93be Bafeja (Phoebe Buffay), kuru atveido aktrise L\xc4\xabza Kadrova (Lisa Kudrow), ir ekscentriska masiere, kas pa\xc5\xa1m\xc4\x81c\xc4\xabbas ce\xc4\xbc\xc4\x81 apguvusi \xc4\xa3it\xc4\x81rsp\xc4\x93li. F\xc4\x93be izce\xc4\xbcas ar sav\xc4\x81do pasaules uztveri, naivumu un nevain\xc4\xabgumu, ta\xc4\x8du da\xc5\xbe\xc4\x81s epizod\xc4\x93s v\xc4\x93rojams ar\xc4\xab vi\xc5\x86as v\xc4\x93lme iedzert un vieglpr\xc4\x81t\xc4\xabg\xc4\x81 attieksme pret dzimumpartneru izv\xc4\x93li._NEWLINE_D\xc5\xbeoijs Tribi\xc4\x81ni (Joey Tribbiani), kuru t\xc4\x93lo aktieris Mets Lebl\xc4\x81ns (Matt LeBlanc), ir it\xc4\x81\xc4\xbcu izcelsmes \xc4\x93diena m\xc4\xabl\xc4\x93t\xc4\x81js, brun\xc4\x8du mednieks un aktieris, kas k\xc4\xbcuva slavens ar savu lomu telenovel\xc4\x93 Days of our lives._NEWLINE_\xc4\x8c\xc4\x81ndlers Bings (Chandler Bing), kuru atveido Metj\xc5\xab Perijs (Matthew Perry), paz\xc4\xabstams k\xc4\x81 grupas sarkastiskais biedrs, kas str\xc4\x81d\xc4\x81 milz\xc4\xabg\xc4\x81 starptautisk\xc4\x81 uz\xc5\x86\xc4\x93mum\xc4\x81 un ir mazliet soci\xc4\x81li neveikls\xc2\xa0\xe2\x80\x94 soci\xc4\x81l\xc4\x81s situ\xc4\x81cij\xc4\x81s vi\xc5\x86\xc5\xa1 vienm\xc4\x93r ir tas, kas neveiklo klusumu p\xc4\x81rtrauc ar joku._NEWLINE_Ross Gellers (Ross Geller), kuru atveido Deivids \xc5\xa0vimmers (David Schwimmer), ir Monikas vec\xc4\x81kais br\xc4\x81lis, kas str\xc4\x81d\xc4\x81 Dabas v\xc4\x93stures muzej\xc4\x81 (\xc5\xa1o darbu vi\xc5\x86\xc5\xa1 nomaina uz pasniedz\xc4\x93ja amatu \xc5\x85ujorkas Universit\xc4\x81t\xc4\x93) un bie\xc5\xbei tiek apsmiets par neveiksm\xc4\xabgo laul\xc4\xabbu pieredzi.'